Vyskupo Antano Baranausko tiltas

**Vyskupo Antano Baranausko tiltas**, **Anykščių tiltas** – automobilių transporto tiltas Anykščiuose, kertantis Šventosios upę tarp Užupiečių ir miesto centro, A. Vienuolio gatvėje, kelio  atkarpoje. Tilto ir šalia įrengtos užtvankos panorama gerai matoma iš netoli stovinčios Anykščių bažnyčios bokšto apžvalgos aikštelės. Aukščiau nuo šio tilto ir užtvankos (120 m), prieš srovę, Aukštaitijos siauruko atkarpoje pastatytas geležinkelio tiltas (1,5 km). Tarp šių tiltų driekiasi Anykščių tvenkinys. Pasroviui, ties Jurzdiko mikrorajonu stovi gelžbetoninis pėsčiųjų tiltas (0,8 km).

Tilto vietoje upės vaga pakankamai sekli, vanduo užsilaiko aukščiau esančiame tvenkinyje. Tai viena iš miesto reprezentacinių vietų, kur upės vagoje įrengti fontanai, liepos mėnesiais rengiamos miesto šventės. Prieš šią šventę tradiciškai tvarkoma upės atkarpa nuo užtvankos iki bažnyčios, šalinant iš vandens suvešėjusią augmeniją. Dar prieš keletą metų ją pjaudavo dalgiais. Žoles prie tilto paprastai prieš Onines dalgiais šienaudavo į vandenį subridę vietos politikai. Nupjautos žolės plaukdavo pasroviui. Reginys pritraukdavo būrį smalsuolių. Vėliau šienavimui vandenyje įsigyta specialių mechanizmų.
 
## Istorija

Tiltas per Šventąją Anykščių centre yra žinomas nuo XVIII a. pabaigos. Anykščių herbe buvo pavaizduotas tiltas (1792 m. sausio 17 d. privilegija Nr. 18). Iki XX a. pradžios šioje vietoje buvo statomi ir perstatomi mediniai tiltai. 

1931–1932 m. sukonstruotas geležinis, vienos angos arkinis tiltas, pakeitęs iki tol čia stovėjusį medinį tiltą. Statybos darbus atliko lietuvių „Mūro“ bendrovė. 1932 m. liepos 31 d. jis pašventintas ir pavadintas vyskupo Antano Baranausko tiltu. Statinys buvo 98 m ilgio, 7,2 m pločio. Tilto projekto autorius – inž. Babūnas. Kainavo iš viso, su privažiavimais, apie 420 000 lt. 

Per Antrąjį pasaulinį karą, 1944 m. atsitraukiant vokiečių kariuomenei, geležinis tiltas buvo susprogdintas. Po karo upės krantus sujungė laikinas medinis tiltas. 1957 m. jo vietoje pastatytas gelžbetoninis trijų tarpatramių tiltas, stovintis iki šiol. Apie 1972 m. tiltas į užtvankos pusę buvo išplatintas.

Sovietmečiu ant tilto, abiejuose krantuose ant aukštų postamentų stovėjo keturios skulptūros, vaizdavusios skirtingų profesijų žmones. Jas fotografavo vietinis fotožurnalistas Izidorius Girčys. Nugriautos 1974 m. platinant tiltą. Neišlikusios skulptūros:
* „Mokslininkas“: vienintelė iš 4 buvo vyro figūra, stovėjusi kairiajame krante kairiojoje tilto pusėje, arčiausiai bažnyčios; iš elementų galima įtarti, kad skulptoriaus siekta pavaizduoti inteligentą – architektą ar mokslininką.
* „Darbininkė“: kairiajame krante dešiniojoje tilto pusėje, arčiausiai Paupio gatvės stovėjusi skulptūra, manoma, vaizdavo darbininkę.
* „Sodininkė“: stovėjo dešiniajame krante dešiniojoje tilto pusėje, arčiausiai Žvejų gatvės (prie autobusų stoties); manoma, vaizdavo sodininkę ar tiesiog žemdirbę.
* „Mokytoja“: moters ir vaiko figūrų kompozija stovėjo dešiniajame krante kairiojoje tilto pusėje, arčiausiai Tilto gatvės, manoma, vaizdavo mokytoją.

2007 m. rekonstrukcijos metu buvo išplatinti taurai (tarpinės atramos) į aukštupio pusę, link užtvankos. Įrengtas perdenginys, sudarytas iš keturių tėjinio skerspjūvio sijų. Atidarymo ceremonija vyko 2007 m. liepos 26 d., grąžinant buvusį vyskupo A. Baranausko vardą. Prieškaryje tiltą puošė metalinė lenta su A. Baranausko vardu. Iki šių dienų ji neišliko, bet iš senos fotografijos su tilto ir užrašo ant jo vaizdu buvo atkurta nauja lenta. Ji pakabinta praėjus 75 metams po metalinio tilto pašventinimo 1932 m.

2014 m. ant vienos tilto atramos (nuo miesto centro pusės) įrengtas metalinių skulptūrų ansamblis „Suvalgytos žuvys“ (aut. Žilvinas Pranas Smalskas, archit. Daiva Gasiūnienė). Menininkų projektas primena, kad reikia tausoti gamtą. Jis turi simbolinę prasmę – tai tarsi priekaištas žvejams, kurie vis stengiasi iš Šventosios ištraukti kuo didesnį laimikį, dėl ko jų lieka vis mažiau. Skulptūros matomos Šventosios pakrantės žvejams, kairiojo upės kranto taku vaikštantiems žmonėms.

## Galerija


Anykščiai, tilto lenta.JPG|Atkurta tilto lenta su pavadinimu
Anykščiai, po tiltu krante.JPG|Ramtas kairiajame krante (nuo miesto centro pusės)
Anykščiai, po tiltu.JPG|Po tiltu ant tauro – balandžių nutūptos „Suvalgytos žuvys“
2020, Anatano Baranausko tiltas.JPG|Tiltas ir užtvanka iš bažnyčios bokšto
Anykščių miesto tiltas 2.jpg|Tiltas naktį


## Šaltiniai

## Nuorodos

* Anykščiai *anykstenai.lt*
* Henrikas Kebeikis. Tiltas per Šventąją Anykščiuose *lietuvai.lt* p. 114-116.